b'\n_START_ARTICLE_\nEinar Andersen\n_START_SECTION_\nBandy\n_START_PARAGRAPH_\nSom 17-\xc3\xa5ring spilte Andersen seg inn p\xc3\xa5 f\xc3\xb8rstelaget til Drafn p\xc3\xa5 en tid da laget var ledende i landet. Denne plassen beholdt han i 25 \xc3\xa5r og han var med p\xc3\xa5 samtlige av Drafns store triumfer p\xc3\xa5 1950-, 1960- og f\xc3\xb8rste halvdel av 1970-tallet. Han fikk med seg 11 norgesmesterskap og 400 obligatoriske kamper. Andersen la opp i 1973._NEWLINE_\xc2\xabBror\xc2\xbb var gjennom en \xc3\xa5rrekke sentral p\xc3\xa5 det norske landslaget. Under OL i Oslo i 1952, da bandy var pr\xc3\xb8vegren, scoret han det avgj\xc3\xb8rende m\xc3\xa5let da Norge slo Sverige 2\xe2\x80\x931. Dette var f\xc3\xb8rste gang noensinne at Norge slo Sverige i en landskamp i bandy. \xc2\xabBror\xc2\xbb var ogs\xc3\xa5 med p\xc3\xa5 s\xc3\xb8lvlaget under VM i 1965 i Sovjetunionen. Til sammen fikk han 31 landskamper. Han var for \xc3\xb8vrig den f\xc3\xb8rste nordmann som oppn\xc3\xa5dde 25 landskamper._NEWLINE_\xc2\xabBrorsan\xc2\xbb var ingen stor skytter og derfor heller ingen toppscorer, men med sin eminente teknikk, sitt store overblikk og enorme ballkontroll, var han gjennom hele karrieren ofte nest sist p\xc3\xa5 ballen ved scoring. Han var dessuten den suverent beste sk\xc3\xb8ytel\xc3\xb8peren gjennom hele karrieren, med sin dype, kattemyke stil.\n_START_SECTION_\nEtter karrieren\n_START_PARAGRAPH_\nDrafn nominerte Andersen til Egebergs \xc3\xa6respris, men komiteen syntes at idrettene han hadde utmerket seg i var for ensartede til at han kunne tildeles prisen. Etter sine aktive \xc3\xa5r som lagspiller i fotball, bandy og ishockey, begynte \xc2\xabBror\xc2\xbb Andersen \xc3\xa5 sysle med tennis, og sikret seg en rekke norgesmesterskap i veteran-klassen, der han var aktiv langt opp i \xc3\xa5rene. Det siste norgesmesterskapet i tennis tok han s\xc3\xa5 sent som i 1998, tre \xc3\xa5r f\xc3\xb8r han d\xc3\xb8de.'